รัฐบาลไทย-ข่าวทำเนียบรัฐบาล-การประชุมเชิงปฏิบัติการเพื่อวางแผนยกระดับคุณภาพของกลุ่ม รร.โครงการตามพระราชดำริ-รร.เฉลิมพระเกียรติ-พื้นที่สูง-เกาะ-พื้นที่พิเศษ
วันอังคารที่ 19 มิถุนายน 2561
การประชุมเชิงปฏิบัติการเพื่อวางแผนยกระดับคุณภาพของกลุ่ม รร.โครงการตามพระราชดําริ-รร.เฉลิมพระเกียรติ-พื้นที่สูง-เกาะ-พื้นที่พิเศษ
สพฐ. จัดการประชุมเชิงปฏิบัติการ "การวางแผนกําหนดทิศทางในการยกระดับคุณภาพและพัฒนาการจัดการศึกษา ของกลุ่มโรงเรียนในโครงการตามพระราชดําริฯ โรงเรียนเฉลิมพระเกียรติฯ โรงเรียนพื้นที่สูงในถิ่นทุรกันดาร โรงเรียนพื้นที่เกาะ และโรงเรียนพื้นที่พิเศษ"
สํานักงานคณะกรรมการการศึกษาขั้นพื้นฐาน (สพฐ.) จัดการประชุมเชิงปฏิบัติการ "การวางแผนกําหนดทิศทางในการยกระดับคุณภาพและพัฒนาการจัดการศึกษา ของกลุ่มโรงเรียนในโครงการตามพระราชดําริฯ โรงเรียนเฉลิมพระเกียรติฯ โรงเรียนพื้นที่สูงในถิ่นทุรกันดาร โรงเรียนพื้นที่เกาะ และโรงเรียนพื้นที่พิเศษ" โดย รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ เป็นประธานเปิดการประชุม เมื่อวันจันทร์ที่ 18 มิถุนายน 2561 ณ โรงแรมริเวอร์ไซด์ กรุงเทพฯ
รศ.นพ.โศภณ นภาธรกล่าวว่า ขณะนี้อยู่ในช่วงของการปฏิรูปการศึกษา ซึ่งรัฐธรรมนูญแห่งราชอาณาจักรไทย พ.ศ.2560 กําหนดให้มีคณะกรรมการอิสระเพื่อการปฏิรูปการศึกษา เพื่อให้ข้อเสนอแนะ รวมทั้งการออกกฎหมายเพื่อพัฒนาการศึกษาไทยในภาพรวม ประกอบกับเรื่องของการศึกษาเป็นเรื่องที่อยู่ในความสนใจของประชาชนและสังคม เพราะเป็นปัจจัยพื้นฐานสําคัญที่มีคุณค่าสูงสุดต่อการพัฒนาประเทศ ดังจะเห็นได้จากหลาย ๆ ประเทศ แม้จะมีทรัพยากรน้อย หรือมีข้อจํากัด แต่หากให้ความสําคัญกับการลงทุนเพื่อพัฒนากําลังคนอย่างรอบด้าน ก็สามารถจะสร้างคนให้ไปสร้างความเปลี่ยนแปลงให้กับประเทศได้ เช่น สิงคโปร์ นั่นเป็นการสะท้อนให้เห็นว่า "การพัฒนาทรัพยากรมนุษย์" มีความสําคัญที่สุดต่อการพัฒนาประเทศ
ในส่วนของกระทรวงศึกษาธิการจึงจําเป็นต้องปฏิรูปการศึกษาไปพร้อมกับการขับเคลื่อนของคณะกรรมการอิสระเพื่อการปฏิรูปการศึกษา รวมทั้งทุกภาคส่วนด้วยเช่นกัน เพราะงานด้านการศึกษาไม่ใช่งานของกระทรวงหรือหน่วยงานใดเพียงลําพัง แต่เป็นความร่วมมือของทุกภาคส่วน ด้วยคําหลักสําคัญคือ "ดําเนินการอย่างจริงจังและมีความต่อเนื่อง"เพราะงานการศึกษาเป็นงานที่มีความยาก เป็นงานที่หนัก แต่ในขณะเดียวกันก็เห็นผลช้า โดยเฉพาะการปฏิรูปการศึกษา ซึ่งมีองค์ประกอบและปัจจัยที่เกี่ยวข้องจํานวนมากตั้งแต่ระดับโครงสร้างของกระทรวงไปจนถึงโรงเรียน การพัฒนากระบวนการเรียนการสอน การนําเทคโนโลยีมาช่วยจัดการศึกษา การยกระดับคุณภาพ เป็นต้น
อย่างไรก็ตาม หากเราได้น้อมนําพระบรมราโชบายด้านการศึกษาของพระบาทสมเด็จพระปรมินทรมหาภูมิพลอดุลยเดช (ในหลวงรัชกาลที่ 9) และสมเด็จพระเจ้าอยู่หัวมหาวชิราลงกรณ บดินทรเทพยวรางกูร (ในหลวงรัชกาลที่ 10) ใส่เกล้าฯ เป็นแนวทางปฏิบัติ การปฏิรูปการศึกษาก็จะไปได้ถูกทิศทางมากขึ้น อาทิ ให้ครูรักเด็ก เด็กรักครู, พี่หรือเพื่อนที่เก่งกว่า ช่วยสอนน้องหรือเพื่อนที่เรียนอ่อนกว่า, การศึกษาต้องมุ่งสร้างพื้นฐานให้แก่ผู้เรียนใน 4 ประการ ได้แก่ มีทัศนคติที่ถูกต้องต่อบ้านเมือง-มีพื้นฐานชีวิตที่มั่นคง มีคุณธรรมจริยธรรม-มีงานทํา มีอาชีพสุจริต-เป็นพลเมืองดี เป็นต้น
ผู้ช่วยรัฐมนตรีประจํากระทรวงศึกษาธิการกล่าวฝากให้ช่วยกันคิด ช่วยกันวางแผนการทํางาน โดยมองภาพใหญ่ของกระทรวงเป็นหลัก และมีการทํางานเป็นทีมมากขึ้น เพื่อรวมพลังจากทุกภาคส่วนให้มาร่วมปฏิรูปการศึกษาอย่างจริงจังและต่อเนื่อง ทั้งภาครัฐ ภาคเอกชน และภาคประชาสังคม เพื่อกําหนดเป้าหมายจัดการศึกษาให้ส่งผลกระทบต่อผู้เรียนโดยตรง ทั้งในเชิงความรู้ความสามารถ แข่งขันได้ มีคุณธรรมจริยธรรม
"โรงเรียน" ถือเป็นหน่วยเล็กที่สุดของการศึกษาแต่มีความสําคัญสูงสุด เชื่อมั่นว่าผู้บริหาร ครู และผู้ปฏิบัติงานในโรงเรียนทุกพื้นที่ รวมทั้งบุคลากรจากโรงเรียนกลุ่มนี้ที่มีกว่า600แห่ง เป็นผู้ที่รู้ปัญหาและข้อมูลต่าง ๆ ที่จะร่วมกันขับเคลื่อนการปฏิรูปการศึกษา เพื่อนําไปสู่คุณภาพการศึกษาและการแก้ไขปัญหาต่าง ๆ ได้ตรงจุดที่สุด
ม.ล.ปริยดา ดิศกุลบรรยายเรื่อง "นโยบายการยกระดับคุณภาพและพัฒนาการจัดการศึกษาของกลุ่มโรงเรียนในโครงการฯ" ตอนหนึ่งว่า ที่ผ่านมาได้เฝ้าดูการทํางานของผู้บริหารกลุ่มโรงเรียนฯ มาโดยตลอด และส่งกําลังใจให้เสมอ เพราะเป็นผู้ที่ทํางานอยู่ในท้องถิ่นห่างไกลทุรกันดาร ด้วยความยากลําบากและความไม่พร้อมในหลายด้าน ซึ่งจากการลงพื้นเกาะที่จังหวัดสตูล ก็ได้รับทราบปัญหาตลอดจนสาเหตุของปัญหาที่ต้องแก้ไขส่วนหนึ่งแล้วด้วย
เป็นที่น่ายินดีว่า เรามีพระมหากษัตริย์ที่ทรงสนพระทัยและห่วงใยพสกนิกรโดยในหลวงรัชกาลที่ 9 พระองค์ทรงงานเพื่อความเป็นอยู่เพื่อปากท้องของประชาชนคนไทยกว่า 4,000 โครงการ แม้ขณะที่ทรงประชวรก็ยังทรงงาน พร้อมมีดําริให้องคมนตรี (พล.อ.สุรยุทธ์ จุลานนท์, นพ.เกษม วัฒนชัย, พล.อ.ดาว์พงษ์ รัตนสุวรรณ)ดูแลเรื่องการจัดการศึกษาโดยเฉพาะอย่างยิ่งการทําให้ครูรักเด็กและเด็กรักครูให้ได้ ครูดูแลใส่ใจเด็กเหมือนเป็นลูกหลาน และยังทรงพระราชทานพระราชทรัพย์ส่วนพระองค์เพื่อเป็นทุนการศึกษาให้ด้วย ทั้งนี้ในหลวงรัชกาลที่ 10 ได้ทรงสืบสานพระราชปณิธานและโครงการในพระราชดําริของพระราชบิดา พร้อมทั้งทรงนํารูปแบบการจัดการเรียนการสอนเพื่อพัฒนาคนของประเทศเยอรมนีมาปรับใช้กับประเทศไทย โดยเฉพาะการสร้างคนให้มีจิตอาสา ทําประโยชน์แก่ชุมชนสังคมที่อยู่ พร้อมแบ่งปันและเอื้ออาทรต่อกัน
นอกจากนี้ ยังทรงรับสั่งให้ พล.อ.ดาว์พงษ์ รัตนสุวรรณ องคมนตรี ปรับปรุงระบบการจัดการศึกษาทางไกลผ่านดาวเทียมของโรงเรียนไกลกังวล อ.หัวหิน จ.ประจวบคีรีขันธ์ เป็นระบบดิจิทัล โดยเริ่มต้นในระดับประถมศึกษาก่อน เพื่อจะทําให้การส่งสัญญาณดีขึ้น มีความเสถียร พร้อมเปลี่ยนอุปกรณ์รับสัญญาณใหม่ โดยขณะนี้อยู่ระหว่างการสํารวจปัญหาด้านโครงสร้างพื้นฐานของโรงเรียนที่รับสัญญาณ
สิ่งสําคัญที่ต้องการสื่อสารให้รับรู้ทั่วกันคือ ตลอดระยะเวลา 3 ปีที่ผ่านมา กระทรวงศึกษาธิการได้ดําเนินการเพื่อพัฒนางานไปพร้อม ๆ กับการแก้ไขปัญหาและอุปสรรคอย่างต่อเนื่องเพื่อเป็นก้าวสําคัญในการปฏิรูปการศึกษาอย่างเป็นรูปธรรม โดยจะไม่หยุดพัฒนาอยู่เพียงแค่นี้ เพราะมีอีกหลายเรื่องที่ต้องการจะทํา โดยมีสรุปผลการดําเนินงานที่สําคัญโดดเด่น อาทิ การพัฒนาครูและบุคลากรทางการศึกษาด้วยระบบคูปองครู โดยเปิดประตูการพัฒนาครูรูปแบบใหม่ที่จะเปิดกว้างหลักสูตรจากทั้งหน่วยงานราชการ เอกชน และอื่น ๆ ในการฝึกอบรมให้กับครูโดยเน้นในเรื่องของคุณภาพ และมีความเข้มข้นตั้งแต่ขั้นตอนคัดเลือกหลักสูตร, การจัดตั้งสถาบันคุรุพัฒนา เพื่อรองรับการคัดเลือกหลักสูตรพัฒนาครู ซึ่งมีการคัดเลือกผู้ที่มีความรู้ความสามารถและประสบการณ์มาร่วมเป็นคณะกรรมการพิจารณากลั่นกรองและคัดเลือกหลักสูตรการพัฒนาครู, ความร่วมมือของทุกภาคส่วนในการร่วมจัดการศึกษาในรูปแบบ “สานพลังประชารัฐ” เพื่อลดความเหลื่อมล้ําทางการศึกษา ซึ่งมีเป้าหมายที่จะพัฒนาโรงเรียนประมาณ 7,000 แห่งทั่วประเทศ, การพัฒนาครูด้านการจัดการเรียนการสอนภาษาอังกฤษ (Boot Camp) ด้วยการอบรมหลักสูตรแบบเข้มของ British Council เป็นเวลา 3 สัปดาห์ เพื่อให้พัฒนาเทคนิควิธีการสอนแนวใหม่ พร้อมจัดตั้งศูนย์พัฒนาครูด้านการจัดการเรียนการสอนภาษาอังกฤษ (Boot Camp) ระดับภูมิภาค (Regional English Training Centre) จํานวน 12 ศูนย์ทั่วประเทศ, ติวฟรีดอทคอม (Tuifree.com) ซึ่งเป็นครั้งแรกในการนําติวเตอร์ชื่อดังมาเปิดเผยเคล็ดลับและสอนเทคนิคในการเรียนรู้วิชาต่าง ๆ ผ่านทางเว็บไซต์ www.tuifree.com พร้อมจัดทําคลังข้อสอบสําหรับการเตรียมตัวสอบ โดยนักเรียนสามารถเข้าถึงและเรียนรู้แบบออนไลน์ได้ทุกที่ทุกเวลา ซึ่งเป็นความร่วมมือระหว่างภาครัฐและภาคเอกชน ที่จะช่วยสร้างโอกาสในการเข้าถึงสื่อการเรียนการสอนและข้อสอบอย่างทั่วถึงและเท่าเทียม, การผลิตครูเพื่อพัฒนาท้องถิ่น โดยการคัดเลือกครูรุ่นใหม่ที่มีความรู้ทางวิชาการและมีทักษะภาษาอังกฤษ มีผลการเรียนดี เพื่อกลับไปปฏิบัติงานในภูมิลําเนาของตนเอง เป็นการสร้างจูงใจให้คนดีคนเก่งเข้ามาสู่วิชาชีพครู และช่วยลดปัญหาการขาดแคลนครูในแต่ละพื้นที่ เป็นต้น
สุดท้ายนี้ ขอฝากให้ช่วยแชร์ข้อมูลระหว่างกันเพื่อขยายผลโรงเรียนในเครือข่ายให้ได้รับรู้ข้อมูลข่าวสารในการพัฒนากําลังคนให้ก้าวทันโลกยุคดิจิทัล โดยใช้เทคโนโลยีสารสนเทศเข้ามาช่วยพัฒนาคุณภาพการศึกษารองรับบริบทที่เปลี่ยนแปลงไปอย่างรอบด้าน
โดยเฉพาะการดําเนินงานของกระทรวงศึกษาธิการ ที่จะเป็นประโยชน์ต่อเด็กนักเรียนนักศึกษาโดยตรงอาทิ การพัฒนาครูด้านการจัดการเรียนการสอนภาษาอังกฤษ (Boot Camp) ที่จะทําให้ครูและนักเรียนสื่อสารภาษาอังกฤษได้ สร้างงานสร้างอาชีพให้กับเด็กเยาวชน และประชาชน ในการที่จะต้อนรับนักท่องเที่ยวในพื้นที่เกาะแก่งต่าง ๆ, การให้ความรู้เรื่องการสร้างอาชีพด้วยสื่อออนไลน์ในยุคดิจิทัล เพื่อสร้างงานให้กับเด็กที่ต้องออกกลางคัน ให้สามารถดํารงชีวิตอยู่ได้ พร้อมเสริมความรู้เรื่องการใช้เงิน ตลอดจนความมีจิตอาสาบนพื้นฐานการมีคุณธรรมตามหลักศาสนา เพื่อนําทางชีวิตด้วย
ที่สําคัญหากเด็กต้องการเรียนต่อ ก็ควรจะสนับสนุนให้เรียนอาชีวะในระบบทวิภาคี เพื่อพัฒนาทักษะการทํางานในสถานประกอบการ ด้วยการเรียนจากการทํางานไปพร้อมกัน ซึ่งสร้างรูปแบบการเรียนใหม่ ทําให้เด็กมีความสนุกสนานในการเรียนรู้ ในขณะเดียวกันก็เกิดทักษะจากการทํางานจริง ที่สอดคล้องกับความต้องการของภาคเอกชนด้วย
นายสนิท แย้มเกษร ผู้ช่วยเลขาธิการคณะกรรมการการศึกษาขั้นพื้นฐานกล่าวถึงการประชุมครั้งนี้ว่า สํานักงานคณะกรรมการการศึกษาขั้นพื้นฐาน (สพฐ.) ตระหนักและเล็งเห็นความสําคัญที่จะวางแผน กําหนดทิศทาง ส่งเสริม สนับสนุนการยกระดับคุณภาพ และพัฒนาการจัดการศึกษาของกลุ่มโรงเรียนในโครงการตามพระราชดําริ ฯ โรงเรียนเฉลิมพระเกียรติ ฯ โรงเรียนพื้นที่สูงในถิ่นทุรกันดาร โรงเรียนพื้นที่เกาะและโรงเรียนพื้นที่พิเศษ ให้ตรงตามวัตถุประสงค์หลักและตรงตามบริบทของพื้นที่
โดยเล็งเห็นความสําคัญว่า "การศึกษาคือชีวิต"และเป็นหัวใจสําคัญในการพัฒนาประเทศ ตลอดจนเป็นรากฐานในการพัฒนาทรัพยากรมนุษย์ได้เต็มศักยภาพตามนโยบายรัฐบาล โดยเน้นการเรียนรู้เพื่อสร้างสัมมาชีพในพื้นที่และดํารงชีวิตอยู่ในสังคมได้อย่างมีความสุข เป็นคนดีมีคุณธรรม สร้างเสริมคุณภาพการเรียนรู้ ลดความเหลื่อมล้ํา และพัฒนากําลังคนในการขับเคลื่อนประเทศ
สพฐ.จึงได้จัดการประชุมเชิงปฏิบัติการครั้งนี้เพื่อเสริมสร้างความเข้าใจ สร้างความตระหนักรู้ถึงความสําคัญของโครงการ การวางแผนเพื่อกําหนดทิศทางการดําเนินงาน เพื่อยกระดับคุณภาพและพัฒนาการจัดการศึกษาของกลุ่มโรงเรียนในโครงการตามพระราชดําริ ฯ โรงเรียนเฉลิมพระเกียรติ ฯ โรงเรียนพื้นที่สูงในถิ่นทุรกันดาร โรงเรียนพื้นที่เกาะและโรงเรียนพื้นที่พิเศษ
โดยมีผู้แทนจากหน่วยงานที่เกี่ยวข้อง ได้แก่ สํานักพระราชวัง สพฐ. สํานักงานเขตพื้นที่การศึกษาที่เกี่ยวข้องรวมทั้งวิทยากรผู้ทรงคุณวุฒิหลายท่าน เช่น ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการซึ่งได้บรรยายเรื่อง "นโยบายการยกระดับคุณภาพและพัฒนาการจัดการศึกษาของกลุ่มโรงเรียนในโครงการฯ"รวมทั้งคุณอนุชิต จุรีเกษ ผู้ทรงคุณวุฒิด้านสื่อสารมวลชน ฯลฯ
Written byนวรัตน์ รามสูต
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร